ananddey/assamese-wiki-corpus huggingface dataset:
নিৰ্মলা মিশ্ৰ

নিৰ্মলা মিশ্ৰ (; ২১ অক্টোবৰ ১৯৩৮-৩১ জুলাই ২০২২) এগৰাকী বিশিষ্ট বঙালী আধুনিক গীত আৰু চলচ্চিত্ৰীয় গীতৰ কণ্ঠশিল্পী। তেওঁৰ অৱদানৰ তালিকাত অসংখ্য চিৰসেউজ গীত আছে। তেওঁৰ বিখ্যাত আধুনিক গীতবোৰ হ'ল- এমন একটা ঝিনুক খুঁজে পেলাম না, সেই একজন দিও না তাকে মন, আবেশে মুখ ৰেখে, বলো তো আৰ্শি, আমি তো তোমাৰ হাসি কান্নাৰ চিৰদিনেৰ সাথী, কাগজেৰ ফুল বলে, ও তোতা পাখি ৰে, উন্মনা মন স্বপ্নে মগন ইত্যাদি। তেওঁ বঙালী, হিন্দী, অসমীয়া, ওড়িয়া আদি বিভিন্ন ভাষাৰ ছবিত গীত গাইছে।

তেওঁ অসংখ্য নজৰুল গীত, ৰবীন্দ্ৰ সঙ্গীত, শ্যামা সঙ্গীত, দেশপ্ৰেমমূলক গীত আৰু লোকগীত গাইছে। মান্না দে, প্ৰতিমা বন্দোপাধ্যায়, মানবেন্দ্ৰ মুখোপাধ্যায়, সন্ধ্যা মুখোপাধ্যায় শিপ্ৰা বসু আদি বহুতো বিখ্যাত শিল্পীৰ সৈতে একেলগে গীত গাইছে। তদুপৰি তেওঁ বহুতো গীতিনাট্যতো অংশ লৈছে। ১৯৭৬ চনত তেওঁ উত্তম কুমাৰৰ মহালয়া গীতিনাট্যত অংশ লৈছিল।

প্ৰাৰম্ভিক জীৱন আৰু পৰিয়াল

দুৰ্গা সপ্তমীৰ দিনা মজিলপুৰত নিৰ্মলা মিশ্ৰৰ জন্ম হৈছিল। তেওঁ পণ্ডিত মোহিনীমোহন মিশ্ৰ আৰু ভৱানী দেৱীৰ জীয়ৰী আছিল। পিছত দেউতাকৰ কৰ্মসূত্ৰে তেওঁলোক কলকাতাৰ চেতলাত বসতি স্থাপন কৰিছিল। তেওঁৰ ঘৰখনত এটা সাঙ্গীতিক পৰিবেশে বিৰাজ কৰিছিল। দেউতাক মোহিনীমোহন আৰু ককায়েক মুৰাৰীমোহন দুয়োজনে প্ৰখ্যাত গায়ক আছিল। তেওঁলোকৰ পৰিয়ালৰ উপাধি বন্দোপধ্যায় আছিল। পিছত তেওঁলোকক মিশ্ৰ উপাধিৰে সন্মানিত কৰা হয়। তেওঁ দেউতাক মোহিনীমোহনকো কাশী সঙ্গীত সমাজৰ দ্বাৰা পণ্ডিত, সঙ্গীতৰত্ন আৰু সঙ্গীতনায়ক উপাধি প্ৰদান কৰা হৈছিল। নিৰ্মলা মিশ্ৰৰ স্বামী প্ৰদীপ দাশগুপ্ত এজন গায়ক আৰু গীতিকাৰ।

কৰ্মজীৱন

তেওঁ গীত গোৱা কিছু বঙালী, ওড়িয়া আৰু হিন্দী ছবি হ'ল-

পুষ্পধনু (১৯৫৯),
হাত বাড়ালে বন্ধু (১৯৬০),
শ্ৰী লোকনাথ (১৯৬০),
কঠিন মায়া (১৯৬১),
পৰিণাম (১৯৬১),
নব দিগন্ত (১৯৬২),
জীৱন সাথী (১৯৬৩),
নাৰী (১৯৬৩),
সূৰ্যমুখী (১৯৬৩),
আমৰা বাত’ (১৯৬৪),  
অভিনেত্ৰী (১৯৬৫),
ভাগ্য (১৯৬৫),
Malajanha (১৯৬৫),
মুখুজ্জে পৰিবাৰ (১৯৬৫),
নব জন্ম (১৯৬৫),
কা (১৯৬৬),
কিয়ে কাহাৰে (১৯৬৮),
স্ত্ৰী (১৯৬৮),
বন্ধন (১৯৬৯),
আদিন মেঘ (১৯৭০),
কলংকিতা নায়ক (১৯৭০),
সংসাৰ (১৯৭১),
ধৰিত্ৰী (১৯৭২),
ঘৰ সংসাৰ (১৯৭৩),
ঘৰ বহুড়া (১৯৭৩),
অমৰ প্ৰেম (১৯৭৬),
ভোলা ময়ৰা (১৯৭৭),
অনুতাপ (১৯৭৭),
চানাই (১৯৭৭),
চফেদ হাথী (১৯৭৭),
চিল্কা তীৰে (১৯৭৮),
প্ৰিয়তমা (১৯৭৮),
জয় মা তাৰা (১৯৭৮),
নীল মাধৱ (১৯৭৯),
মেঘমুক্তি (১৯৮০),
অক্ষয় তৃতীয়া (১৯৮১),
কাগজেৰ নৌকা (১৯৯১),
সুজন সখী (১৯৯৫),
জীৱন সন্ধান (১৯৯৭),
ঝুমুৰা (২০১৫)। .

কণ্ঠদান কৰা অসমীয়া ছবি

পূবেৰুণ (১৯৫৯)
লাচিত বৰফুকন (১৯৬১)
সংগ্ৰাম (১৯৬৮)
ডক্তৰ বেজবৰুৱা (১৯৬৯)
বৰুৱাৰ সংসাৰ (১৯৭০)
বৃষ্টি (১৯৭৪)
পুতলা ঘৰ (১৯৭৬)
ধৰ্মকাই (১৯৭৭)
নতুন আশা (১৯৭৭)
নিয়তি (১৯৭৮)
মেঘমুক্তি (১৯৭৯)

বঁটা-বাহন

নিৰ্মলা মিশ্ৰক প্ৰখ্যাত ওড়িয়া সঙ্গীত পৰিচালক বালকৃষ্ণ দাসৰ স্মৃতিত প্ৰচলিত "বালকৃষ্ণ বঁটা" প্ৰদান কৰা হয়।

তথ্য সংগ্ৰহ

বাহ্যিক সংযোগ

শ্ৰেণী:ভাৰতীয় কণ্ঠশিল্পী
শ্ৰেণী:বঙালী চলচ্চিত্ৰৰ নেপথ্য কণ্ঠশিল্পী
শ্ৰেণী:হিন্দী চলচ্চিত্ৰৰ নেপথ্য কণ্ঠশিল্পী
শ্ৰেণী:ওড়িয়া চলচ্চিত্ৰৰ নেপথ্য কণ্ঠশিল্পী
শ্ৰেণী:অসমীয়া চলচ্চিত্ৰৰ নেপথ্য কণ্ঠশিল্পী
এপ'ল'

এপ'ল হৈছে পৌৰাণিক গ্ৰীক তথা ৰোমান কিংবদন্তিৰ বাৰজন অলিম্পিয়ান দেৱতাৰ অন্যতম। তেওঁক ধনুৰ্বিদ্যা, সংগীত আৰু কলা, সত্য আৰু ভৱিষ্যৎবাণী, ৰোগ আৰু নিৰাময়, সূৰ্য আৰু পোহৰ, কবিতা আদিৰ অধিষ্ঠাতা দেৱতা হিচাপে গণ্য কৰা হয়। জ্যুচ আৰু লেট'ৰ পুত্ৰ তথা চিকাৰৰ দেৱী আৰ্টিমিচৰ সহোদৰ এপ'ল'ক এক অন্যতম প্ৰধান দেৱতা হিচাপে স্থান দিয়া হয়। তেওঁ গ্ৰীক দেৱতাসকলৰ মাজত সবাতোকৈ দেখনিয়াৰ। গ্ৰীকসকলৰ দ্বাৰা প্ৰভাৱিত এট্ৰুস্কান কিংবদন্তিত এপ'ল'ক এপুলু নামেৰে জনা যায়।

এপ'ল'ক ডেলফিৰ ৰক্ষক আৰু গ্ৰীক ভৱিষ্যৎবক্তা অৰ্থাৎ অৰেকলসকলৰ দেৱতা হিচাপে গণ্য কৰা হয়। তেওঁ সমুদ্ৰ পথৰ যাত্ৰী আৰু বিদেশী লোকসকলৰ পৃষ্ঠপোষক তথা পলৰীয়া আৰু শৰণাৰ্থীসকলৰো ৰক্ষক।

ঔষধ আৰু নিৰাময়ৰ সৈতে পোনপটীয়াকৈ বা পুত্ৰ এছ্‌ক্লেপিআছৰ জৰিয়তে এপ'ল'ৰ সম্পৰ্ক স্থাপন কৰা হয়। এপ'ল'ই মহামাৰীৰপৰা মানৱ সমাজক বচাই ৰাখে যদিও তেওঁ নিজৰ কাঁ‌ড়বোৰৰ যোগেদি অসুস্থতা আৰু ভয়ংকৰ মহামাৰী কঢ়িয়াই আনিব পাৰে। এপ'ল' আৰুতেওঁৰ ভগ্নী আৰ্টিমিচক ধনুৰ্বিদ্যাৰ উদ্ভাৱক বুলি কোৱা হয়। সততে পোৱা বৰ্ণনা অনুসৰি তেওঁ হাতত সোণোৱালী ধনু আৰু তূণত ৰূপোৱালি কাঁ‌ড় কঢ়িয়াই লৈ ফুৰে। যুৱচামৰ ৰক্ষক হিচাপে এপ'ল' শিশুসকলৰ স্বাস্থ্য আৰু শিক্ষাৰ সৈতে জড়িত। তেওঁ‌ শিশুসকলৰ প্ৰাপ্তবয়স্ক প্ৰাপ্তিৰ ওপৰত নজৰ ৰাখে। বয়স্ক হোৱাৰ পিছত শিশুসকলৰ দীঘল চুলি কাটি এপ'ল'ৰ নামত উছৰ্গা কৰা হয়।

এপ'ল' পশুপালক আৰু ভেঁ‌ড়াৰখীয়াসকলৰ পৃষ্ঠপোষক। পশু-পক্ষীৰ জাক আৰু শস্যসমূহক ৰোগ, অপকাৰী কীট-পতঙ্গ আৰু চিকাৰী জন্তুৰ হাতৰপৰা ৰক্ষা কৰাটো তেওঁৰ প্ৰাথমিক দায়িত্বসমূহৰ অন্যতম। এপ'ল'ক আইন প্ৰদানকাৰীৰূপেও গণ্য কৰা হয় আৰু নগৰত আইন প্ৰণয়নৰ আগতে তেওঁৰ লগতে তেওঁৰ অৰেকলসকলৰ পৰামৰ্শ লোৱা হয়।

এপ'ল' সকলোপ্ৰকাৰৰ সঙ্গীত, গীত, নৃত্য আৰু কাব্যৰ অধিষ্ঠাতা। তেওঁ তাঁ‌ৰযুক্ত বাদ্যসঙ্গীতৰ উদ্ভাৱক আৰু মিউজসকলৰ সংগী। এপ'ল'ক সূৰ্যৰে অন্য ৰূপ বুলি ভবা হয়।

আখ্যানসমূহ

জন্ম

​
এপ'ল' হৈছে দেৱতাসকলৰ ৰজা জ্যুচ আৰু তেওঁৰ পূৰ্বৰ পত্নী লেট'ৰ সন্তান। বনদেৱী কৰ্থেলিয়া আৰু এলেথিয়াৰ সৈতেই এপ'ল' ডাঙৰ-দীঘল হৈছিল।
​
লেট' গৰ্ভৱতী হোৱাৰ সম্ভেদ পাই জ্যুচৰ পত্নী হীৰাই তেওঁক ভূমিত প্ৰসৱ কৰাত প্ৰতিবন্ধকতা আৰোপ কৰে। লেট'ই বহু ঠাইত আশ্ৰয় বিচাৰি যায় যদিও হীৰাৰ ৰোষত পৰাৰ ভয়ত সকলোৱে তেওঁক নিৰাশ কৰে। অৱশেষত গৰ্ভস্থ এপ'ল'ই মাকক ডিল'ছ নামৰ এক ভাসমান ভূখণ্ডৰ বিষয়ে জনায় যি পূৰ্বতে লেট'ৰেই নিজা ভগ্নী এষ্টেৰিয়া আছিল। যিহেতু ডিল'ছ এক মূল ভূমিখণ্ডও নহয় বা দ্বীপো নহয় সেয়েহে সেই ঠাইখণ্ডত লেট'ক আদৰণি জনোৱা হয় আৰু এজোপা পাম গছৰ তলতেই লেট'ই তেওঁৰ দুই সন্তানৰ জন্ম দিয়ে। হীৰাৰ বাহিৰে সকলো দেৱী সেই ঠাইত উপস্থিত থাকে। এই কথাৰো উল্লেখ পোৱা যায় যে লেট'ৰ প্ৰসৱ বেদনাৰ পৰ্যায় পোৱাটো ৰোধ কৰিবলৈ হীৰাই প্ৰসূতি দেৱী এইলেথিয়াক অপহৰণ কৰি ৰাখিছিল। কিন্তু বাকী দেৱতাসকলে ছলেৰে হীৰাক এডাল ৮.২ মিটাৰ দৈৰ্ঘ্যৰ এডাল হাৰ উপহাৰ দি এইলেথিয়াক মুকলি কৰে।

তথ্য সংগ্ৰহ

শ্ৰেণী:গ্ৰীক দেৱতা
শ্ৰেণী:গ্ৰীক কিংবদন্তি
শংকৰ জন্মোৎসৱ

শংকৰ জন্মোৎসৱ হ'ল বৈষ্ণৱ গুৰু মহাপুৰুষ শ্ৰীমন্ত শংকৰদেৱৰ জন্ম দিৱস। অসমৰ বৈষ্ণৱ ধৰ্মাৱলম্বী লোকসকলে অতি উলহ-মালহেৰে ইয়াক উৎসৱ ৰূপে পালন কৰে। সাধাৰণতে আহিন মাহৰ বিজয়া দশমীৰ দিনা শংকৰ জন্মোৎসৱ হয়। প্ৰতিবছৰে অসম চৰকাৰে এই দিনটো স্থানীয় বন্ধৰ দিন ৰূপে ঘোষনা কৰে।

শ্ৰীমন্তশংকৰদেৱ

শ্ৰীমন্ত শংকৰদেৱৰ জন্ম ১৪৪৯ খ্ৰীষ্টাব্দত ( ১৩৭১ শকত ) নগাঁও জিলাৰ বৰদোৱাৰ আলিপুখুৰী নামে ঠাইত হৈছিল। দেউতাকৰ নাম আছিল কুসুম্বৰ ভূঞা আৰু মাকৰ নাম সত্যসন্ধ্যা। সৰুতে মাক-দেউতাকৰ বিয়োগ ঘটাত বুঢ়ীমাক খেৰসুঁতীয়ে শংকৰক তুলি-তালি ডাঙৰ-দীঘল কৰিছিল। মহেন্দ্ৰ কন্দলি আছিল শংকৰৰ শিক্ষা-গুৰু। কেৱল অ-ফলা আৰু ক-ফলা শিকিয়েই 'কৰতল-কমল' কবিতা লিখি ১২ বছৰ বয়সতে শংকৰে স্ব-প্ৰতিভাৰ উমান দিছিল। তেওঁ কেইবাবাৰো তীৰ্থ ভ্ৰমণলৈ গৈছিল আৰু আন সংস্কৃতিৰ ভালখিনি গোটাই-পিতাই আনি অসমীয়া সংস্কৃতিক সমৃদ্ধ কৰিছিল। খোল-তাল, অংকীয়া নাটৰপৰা বৰগীতলৈকে সকলোখিনি শংকৰৰ অৱদান। ইয়াৰ উপৰিও তেওঁ জাতি-বৰ্ণহীন এখন বৃহত্তৰ সমাজ গঢ়াৰ প্ৰয়াস কৰিছিল। কোঁচ-ম্লেছ, হিন্দু-মুছলমান, ধনী-দুখীয়া সকলোকে এক কৰি শংকৰে নৱ-বৈষ্ণ্ব ধৰ্ম প্ৰচাৰ কৰিছিল। অসমীয়া জাতি গঠনৰ প্ৰতি শংকৰৰ অৱদান সমূহ আজি তেওঁৰ মৃত্যুৰ ৫৭০ বছৰৰ পিছতো ছিদ্ৰবিহীন। তেখেতৰ তিৰোভাৱ তিথিতো চৰকাৰী বন্ধ ঘোষনা কৰা হয় যদিও শংকৰদেৱ সংঘই গুৰুজনাৰ জন্ম দিৱসটোহে কেৱল উদযাপন কৰে। সংঘৰ লগতে অসমৰ বৈষ্ণৱ পন্থীসকলে বিভিন্ন জিলাত ঠায়ে-ঠায়ে শংকৰ জন্মোৎসৱ পালন কৰে।

উদযাপন

দুৰ্গা পূজাৰ বিজয়া দশমীৰ দিনা শ্ৰীমন্ত শংকৰদেৱৰ জন্ম হৈছিল বুলি বিশ্বাস কৰা হয়। সেয়ে প্ৰতিবছৰে আহিন-কাতি মাহত শংকৰ জন্মোৎসৱ পালন কৰা হয়। এই দিনা ভক্তসকলে লগ হৈ নামঘৰত নাম-প্ৰসংগ কৰে আৰু প্ৰসাদ বিতৰণ হয়। ৰাতিলৈ ভাওনা প্ৰদৰ্শন কৰা হয়। কোনো কোনো ঠাইত দুদিনীয়াকৈও এই উৎসৱ পালন কৰা হয়। উৎসৱৰ কাৰ্যসূচীৰ অংশ হিচাপে প্ৰসংগ-কীৰ্তন, আইসকলৰ নাম, ভক্তিৰত্নাৱলী পাঠ, সত্ৰীয়া নৃত্য প্ৰদৰ্শন, ধৰ্মালোচনা সভা, নাম-প্ৰসংগ আৰু সন্ধিয়া ভাওনা পৰিৱেশন আৰু বন্তি প্ৰজ্বলন কৰা হয়। ২০২০ চনৰ ২৫ ছেপ্টেম্বৰ তাৰিখে অসম চৰকাৰে শংকৰ জন্মোৎসৱৰ দিনটো ড্ৰাই ডে ৰূপে ঘোষনা কৰিছিল।

তথ্য সংগ্ৰহ

শ্ৰেণী:হিন্দুধৰ্মৰ উৎসৱসমূহ
শ্ৰেণী:অসমৰ উৎসৱসমূহ
আৰেকটি প্ৰেমেৰ গল্প

আৰেকটি প্ৰেমেৰ গল্প ২০১০ চনৰ বাংলা চলচ্চিত্ৰ নিৰ্মাতা কৌশিক গাংগুলীৰ দ্বাৰা ৰচিত আৰু পৰিচালিত এখন ভাৰতীয় নাট্যধৰ্মী চলচ্চিত্ৰ। ইয়াত অভিনয় কৰিছে ঋতুপৰ্ণ ঘোষ আৰু ইন্দ্ৰনীল সেনগুপ্তই। , ঘোষে ইয়াত এজন ট্ৰাঞ্চজেণ্ডাৰ চলচ্চিত্ৰ নিৰ্মাতাৰ চৰিত্ৰত অভিনয় কৰিছে। ২০০৯ চনৰ জুলাই মাহত দিল্লী উচ্চ ন্যায়ালয়ে ভাৰতীয় দণ্ডবিধিৰ সমকামী যৌনতা সংক্ৰান্তিয় ৩৭৭ নং ধাৰাৰ কিছু অংশ অসাংবিধানিক বুলি বাতিল কৰাৰ পিছত এইখনেই হৈছে সমলৈংগিক যৌন সম্বন্ধৰ ওপৰত প্ৰথমখন ছবি। ২০১০ চনত ৬০তম বাৰ্লিন চলচ্চিত্ৰ মহোৎসৱত এই ছবিখনৰ প্ৰিমিয়াৰ হৈছিল।

বঁটা

আৰেকটা প্ৰেমেৰ গল্পই উৎকৃষ্ট চলচ্চিত্ৰৰ আই ভিউ ২০১০ এনজেণ্ডাৰড্ বঁটা লাভ কৰে।

ইয়াৰ উপৰিও গোৱাত অনুষ্ঠিত ভাৰতৰ আন্তঃৰাষ্ট্ৰীয় চলচ্চিত্ৰ মহোৎসৱ ২০১০; বাৰ্লিন চলচ্চিত্ৰ মহোৎসৱ, ২০১০; এন.ৱাই. চলচ্চিত্ৰ মহোৎসৱ, ২০১০ত শ্ৰেষ্ঠ চলচ্চিত্ৰ বঁটা লাভ কৰে।

তথ্য সংগ্ৰহ

বাহ্যিক সংযোগ

Bangla Premer Golpo
শ্ৰেণী:এলজিবিটি সম্পৰ্কীয় ভাৰতীয় চলচ্চিত্ৰ
শ্ৰেণী:বঙালী চলচ্চিত্ৰ
শ্ৰেণী:২০১০ বৰ্ষৰ চলচ্চিত্ৰ
পাণ্ড্যা

পাণ্ড্যা (প্ৰাচীন গ্ৰীক: Πανδαίη, ইংৰাজী: Pandaie বা Pandae) গ্ৰীক শ্ৰুতিকথা অনুসৰি ভাৰতত জন্মগ্ৰহণ কৰা হেৰাক্লিছৰ কন্যা আছিল, আৰু দক্ষিণ ভাৰতৰ এখন ৰাজ্যৰ শাসক হৈছিল। ইতিহাসবিদ মেগাষ্টেনিছৰ বিৱৰণীত তেওঁ পাণ্ড্য ৰাজবংশৰ এগৰাকী ৰাণী আছিল।

কিংবদন্তি

পাণ্ড্যাক পিতৃ হেৰাক্লিছে ভাৰতত এখন ৰাজ্যত নিযুক্তি দিছিল বুলি কোৱা হৈছিল, যিয়ে ইয়াৰ বাবে নিৰ্দিষ্ট আইন স্থাপন কৰিছিল আৰু তেওঁৰ নামেৰে ৰাজ্যখন নামকৰণ কৰিছিল। মেগাষ্টেনিছৰ মতে হেৰাক্লিছে তেওঁক ৫০০ হাতী, ৪০০০ ঘোঁৰা আৰু ১৩০ ০০০ পদাতিক বাহিনীও দিছিল।

প্লিনি দ্য এল্ডাৰৰ মতে পাণ্ড্যাই আছিল হেৰাক্লিছৰ একমাত্ৰ মহিলা সন্তান (এই কথাটো অৱশ্যে মেকাৰিয়া, ইউক্লিয়া আৰু মাণ্টোক তেওঁৰ কন্যা বুলি উল্লেখ কৰা বিৱৰণীসমূহৰ সৈতে নিমিলে), আৰু সেয়েহে তেওঁৰ প্ৰতি বিশেষ অনুকূলতা আছিল। সেই কাৰণেই তেওঁ পাণ্ড্যাক ৰাণী হিচাপে নিযুক্ত কৰিছিল৷ তেতিয়াৰ পৰা পাণ্ড্যা সমগ্ৰ ভাৰতবৰ্ষতে নাৰীৰ দ্বাৰা শাসিত একমাত্ৰ জাতি হৈ পৰিল। প্লিনিয়ে কয় যে পাণ্ড্যাৰ বংশধৰসকলে তিনিশ চহৰত ৰাজত্ব কৰিছিল আৰু ৫,১০০ জনীয়া সৈন্যবাহিনীৰ লগতে পাঁচশ হাতীৰ সেনাধক্ষ্য আছিল।

পলিয়ানাছে জনাইছে যে হেৰাক্লিছে ভাৰতৰ সাগৰৰ পাৰত থকা দক্ষিণ অংশ পাণ্ড্যাক আবণ্টন দিছিল, এই অঞ্চলটো তেও ৩৬৫টা বিভাগত উপবিভক্ত কৰিছিল আৰু প্ৰতিটোৰ ওপৰত বছৰৰ এটা নিৰ্দিষ্ট দিনত দিবলগীয়া বছৰেকীয়া কৰ আৰোপ কৰিছিল। যদি কোনো বিভাগে ধন দিবলৈ অস্বীকাৰ কৰে, তেন্তে আন বিভাগে লোকচানৰ ক্ষতিপূৰণ দিবলৈ বাধ্য হৈছিল।

তথ্য সংগ্ৰহ

শ্ৰেণী:গ্ৰীক কিংবদন্তি
সমীৰ ৰায়চৌধুৰী

সমীৰ ৰায়চৌধুৰী বঙালী ভাষাত হাংৰি আন্দোলনৰ কবি, চুটিগল্পকাৰ, প্ৰৱন্ধকাৰ, ঔপন্যাসিক আৰু সম্পাদক। অধ্যয়নপুষ্ট মন আৰু অভিজ্ঞতা তেওঁৰ সাহিত্যবোৰে উত্তৰ আধুনিক বঙালী সাহিত্যক এক অনন্য মাত্ৰা প্ৰদান কৰিছে। ১৯৩৩ চনৰ ১ নৱেম্বৰত উত্তৰ চব্বিশ পৰগণাত ( পানিহাটি ) তেওঁৰ জন্ম হয়।

সাহিত্যকৃতি

কাব্যগ্ৰন্থ

ঝৰ্ণাৰ পাশে শুয়ে আছি
আমাৰ ভিয়েতনাম
জানোৱাৰ
মাংসেৰ কস্তুৰীক্লপ
প'ষ্টমডাৰ্ন কবিতাগুচ্ছ
বিদুৰেৰ খড়ম
নিৰ্বাচিত

চুটিগল্প

সিগাৰেটেৰ তিৰোভাব ও অন্যান্য গল্প
ছাতা হাৰানোৰ বৰ্ষাকালীন দুঃখ
প'ষ্টমডাৰ্ন গল্প
খুল যা সিম সিম

প্ৰৱন্ধগ্ৰন্থ

কবিতাৰ আলো অন্ধকাৰ
প'ষ্টমডাৰ্ন কবিতাবিচাৰ
প'ষ্টমডাৰ্ন বিড়ালেৰ সন্ধানে
উত্তৰাধুনিক প্ৰৱন্ধসংগ্ৰহ
জীৱনানন্দ ( কন্নড় ভাষা )

সম্পাদিত সংকলন

হাংৰি আন্দোলন
ফাল্গুনী ৰায় সমগ্ৰ এবং ফাল্গুনী আলোচনা
প'ষ্টমডাৰ্ন:অধুনান্তিক
প'ষ্টমডাৰ্ন কী ও কেন?
প'ষ্টকলোনিয়ালিজম: উত্তৰঔপনিবেশিকতা
পৰমাপ্ৰকৃতি: ইকোফেমিনিজম
সীমা
অপৰ
ডায়াসপোৰা
অনিল কৰঞ্জাই
ভুখী পীঢ়ী ( নেপালী ভাষা )
প'ষ্টমডাৰ্ন বাংলা পয়েট্ৰি
প'ষ্টমডাৰ্ন বাংলা চৰ্ট ষ্ট'ৰিজ

সম্পাদিত পত্ৰিকা

হাংৰি বুলেটিন
শাশ্বত (বিভূতিভূষণ মুখোপাধ্যায় সংখ্যা )
কৃত্তিবাস ( ফণীশ্বৰনাথ ৰেণু সংখ্যা )
হাওয়া ৪৯
সংক্ৰামক ( হিন্দী )

হিন্দীলৈ অনুদিত

সুনীল গঙ্গোপাধ্যায় কী কবিতায়েঁ
শক্তি চট্টোপাধ্যায় কী কবিতায়েঁ
আধুনান্তিক বংলা কবিতায়েঁ

তথ্য সংগ্ৰহ

গল্পবিশ্ব পত্ৰিকা সমীৰ ৰায়চৌধুৰী সংখ্যা ( ২০০৭ )। সম্পাদক: অলোক গোস্বামী।
বোধ পত্ৰিকা সমীৰ ৰায়চৌধুৰী সংখ্যা ( ১৮১৫ বঙ্গাব্দ, ২০০৯ )। সম্পাদক: অৰূণকুমাৰ চট্টোপাধ্যায়।
কালিমাটি পত্ৰিকা সমীৰ ৰায়চৌধুৰী সংখ্যা ( ১৪১৬ বঙ্গাব্দ, ২০১০ )। সম্পাদক: কাজল সেন।

বাহ্যিক সংযোগ

টাইম আলোচনীত সংবাদ
সমীৰ ৰায়চৌধুৰীৰ জীৱনী
সমীৰ ৰায়চৌধুৰীৰ কবিতা
সমীৰ ৰায়চৌধুৰীৰ চিত্ৰ
চিত্ৰ সংবাদ
সমীৰ ৰায়চৌধুৰীৰ জীৱনী আৰু সাহিত্য

শ্ৰেণী: হাংৰি আন্দোলন
শ্ৰেণী:ভাৰতৰ ব্যক্তি
শ্ৰেণী:বঙালী সাহিত্যিক
শ্ৰেণী:বঙালী কবি
মেধা কচ্ছপিয়া ৰাষ্ট্ৰীয় উদ্যান

মেধা কচ্ছপিয়া ৰাষ্ট্ৰীয় উদ্যান বাংলাদেশৰ কক্স বজাৰ জিলাত অৱস্থিত এখন ৰাষ্ট্ৰীয় উদ্যান। এই অৰণ্যখন বিশাল মদাৰ আৰু গৰ্জন গছৰ বাবে সুপৰিচিত। মেধা কচ্ছপিয়া এটি প্ৰাকৃতিক বনাঞ্চল। ২০০৪ চনত প্ৰতিষ্ঠা হোৱা উদ্যানখন ২০০৮ চনৰ আগষ্ট মাহত আনুষ্ঠানিকভাৱে ৰাষ্ট্ৰীয় উদ্যান হিচাপে ঘোষণা কৰা হয়। এই ৰাষ্ট্ৰীয় উদ্যানখনৰ আয়তন প্ৰায় ৩৯৫.৯২ হেক্টৰ।

পৰিচিতি

ইয়াৰ অৰণ্যৰ প্ৰকৃতি গ্ৰীষ্মমণ্ডলীয় চিৰসেউজ। এই উদ্যানখন কক্স বজাৰ উত্তৰ বন বিভাগৰ নিয়ন্ত্ৰণত আছে। উদ্যানখনৰ ১ৰপৰা ৩ কিলোমিটাৰৰ ভিতৰত ১৮,৩০৫ জন লোকৰ অনুমাণিক ৩,৫২৩টা পৰিয়াল বাস কৰে। এই স্থানীয় গাঁও বা চুবুৰিবোৰ মূলতঃ খেতি‍-বাতি, নিমখ উৎপাদন, মাছ ধৰাৰ ওপৰত নিৰ্ভৰশীল। ৰোহিংগীয়া শৰণাৰ্থীৰ বাবে এই জনসংখ্যাৰ ওপৰত ক্ৰমান্বয়ে চাপ বৃদ্ধি পাইছে।

ইয়াত ৰাষ্ট্ৰীয় উদ্যান স্থাপনৰ আঁৰৰ মূল উদ্দেশ্য হৈছে শতবৰ্ষ গৰকা গৰ্জন বনাঞ্চলখনক সুৰক্ষিত কৰা। এই উপমহাদেশৰ যি অলপ গৰ্জন গছৰ অৰণ্যই এতিয়াও মূৰ তুলি আছে, তাৰ ভিতৰত এই অৰণ্যখন অন্যতম।

তথ্য সংগ্ৰহ

শ্ৰেণী:ৰাষ্ট্ৰীয় উদ্যান
শ্ৰেণী:বাংলাদেশ
শ্ৰেণী:বাংলাদেশৰ অৰণ্য
শ্ৰেণী:বাংলাদেশৰ ৰাষ্ট্ৰীয় উদ্যান
হালধীয়া জোতা (গ্ৰন্থ)

হালধীয়া জোতা,উপাসনা শইকীয়াৰ প্ৰথমখন গল্প সংকলন।গল্প সংকলনখনি পূৰ্বায়ণ প্ৰকাশনে ২০২২ চনৰ নৱেম্বৰ মাহত প্ৰকাশ কৰিছিল।এই গল্প সংকলনখনিয়ে ২০২২ বৰ্ষৰ মুনীন বৰকটকী সাহিত্য বঁটা লাভ কৰিছিল।

উদ্ধৃতি

পৃথিৱীত সকলো মানুহেই এক মৰমী ছায়া বিচাৰি ফুৰে নিজে নজনাকৈ।
জীৱনত মই এটা কথা সঠিককৈ শিকিছোঁ যে টকা- পইছাতকৈ কৃতজ্ঞতাৰ মূল্য বেছি।
বিশ্বাস, কৃতজ্ঞতা আৰু শ্ৰদ্ধাৰ বাহিৰেও পৃথিৱীত আটাইতকৈ মূল্যৱান বস্তুটো হৈছে প্ৰেম বৰ্তা।
মানুহ আৰু মানৱীয়তা তাত্ত্বিক বন্ধনৰ পৰা মুক্ত, স্বচ্ছন্দ।
মাটিৰ স্পৰ্শই মানুহক শান্তিৰ সন্ধান দিয়ে আৰু সেই শান্তিৰ মাজতেইতো জীয়াই থাকে মানৱতা-প্ৰেম।
শিল-ইটাৰে নহয় মৰমে সজা এখন ঘৰৰ বাবে মানুহৰ ইমান হাহাকাৰ, উশাহত এবুকু সেউজীয়া উজাই ল'ব পৰা এখন দেশৰ বাবে মানুহ ইমান অধীৰ! দেশে স্বীকাৰ কৰি লোৱা এটা পৰিচয়ৰ বাবে মানুহ ইমান আকুল!
দেশটো মানুহে পতা যন্ত্ৰ- নিয়ন্ত্ৰণ মানুহৰ- সৃষ্টি মানুহৰ। কিন্তু মাটি? মাটি সদায় স্বাধীন। কাগজীমুদ্ৰাৰ লালসাই চুব নোৱৰা মানুহৰ দৰেই স্বাধীন। এই মাটিতেই পোত গৈ থাকে মানুহৰ শিপা। নিজৰ অস্তিত্বক জীয়ন দি থকা মাটিক ভালপোৱাৰ অধিকাৰ মানুহৰ চিৰদিনেই আছে।
হয়তো মুখ ফুটাই নোকোৱা মানুহবোৰেই পৃথিৱীৰ আটাইতকৈ ডাঙৰ প্ৰেমিক হয়।
প্ৰত্যেক মানুহৰে হৃদয়ত এজন বিশেষ পুৰুষ বা নাৰীৰ বাবে এটা কান্দোন থাকে। সেই কান্দোনৰো নাম হয়তো প্ৰেম।
যি মাটিৰ সান্নিধ্য পাহৰি মানুহ উন্মাদ হয় আকাশীলতাৰ গতিত বগাবলৈ- কেৱল বগাবলৈ- কিন্তু লগত লৈ ফুৰে এটা হাহাকাৰ- নিজকে চিনি নোপোৱাৰ হাহাকাৰ- নৈসৰ্গিক উত্তৰাধিকাৰ হেৰুওৱাৰ হাহাকাৰ।
তাই মুগ্ধ হৈ চাই থাকে। পৃথিৱীৰ সকলো সৃষ্টিশীল মানুহকেই তাইৰ সেই ৰঙা বুকুৱা কণমানি চৰাইটোৰ দৰেই লাগিছিল- টোকৰ লাগিলেই যেন ৰঙচুৱা বুকুৰ পৰা জৰ-জৰকৈ নামিব কাকো নোকোৱা গল্পবোৰ-সোণসেৰীয়া।
জীৱন দুদিনীয়া বুলি জনা যায় বাবেই হয়তো সময়েও ৰিঙিয়াই থাকে 'ৰৈ নাযাবা- তুমি ৰৈ গ'লেই মই সহায় কৰিব নোৱৰা হৈ যাম।'
নিমাত মানুহবোৰে প্ৰতিবাদৰ এটা শক্তিশালী পৰিভাষা গঢ়ি থাকে গোপনে।
প্ৰত্যেক মানুহে পিন্ধা জোতাৰ জোখবোৰ যেনেকৈ ভিন্ন, সেইদৰে তেওঁলোকে কৰা যাত্ৰাবোৰো।

উৎস

শ্ৰেণী:অসমীয়া সাহিত্য
জলশংখ

জলশংখ (ইংৰাজী: Jalashankha) প্ৰণৱী গগৈৰ এখন অসমীয়া কবিতা-সংকলন৷ ২੦২৪ চনত পি.ডব্লিউ.এফ.-এ সংকলনটি প্ৰকাশ কৰে৷

বিষয়বস্তু

কবিতা-সংকলনটিত তেইছটা কবিতা সন্নিৱিষ্ট হৈছে৷ কবিতাখিনিৰ বিষয়বস্তু মূলতে প্ৰেম-ভালপোৱা, নিঃসংগতা, প্ৰকৃতিপ্ৰীতি, বিবিধ মানৱীয় সমস্যা আদি৷ সমালোচক আনন্দ বৰমুদৈৰ মতে, “কবিগৰাকীৰ কবিতাৰ পৃষ্ঠভূমি গ্ৰামীণ অসম আৰু প্ৰতীক, চিত্ৰকল্প আদিৰ মূল উৎস প্ৰকৃতি, কিন্তু মানৱীয় যিবোৰ সমস্যাক কাব্যিক অভিজ্ঞতাই কেন্দ্ৰ কৰিছে সিবিলাকৰ কেতবোৰ আধুনিকেই নহয়, উত্তৰ আধুনিকো৷”

তথ্যসূত্ৰ

শ্ৰেণী:অসমীয়া গ্ৰন্থ
ব্ৰহ্মপুত্ৰ মহোৎসৱ

ব্ৰহ্মপুত্ৰ মহোৎসৱ ভাৰতৰ অসমৰ ডিব্ৰুগড় আৰু তিনিচুকীয়াত প্ৰতি বছৰে অনুষ্ঠিত হোৱা এক উৎসৱ। এই উৎসৱত অঞ্চলটোৰ সাংস্কৃতিক ঐতিহ্যক উদযাপন কৰা হয়, সংগীত, প্ৰতিভা প্ৰদৰ্শন, আৰু প্ৰদৰ্শনীৰ জৰিয়তে।

উদ্দেশ্য

ব্ৰহ্মপুত্ৰ নদীৰ পৰিৱেশ তন্ত্ৰ সংৰক্ষণ, আৰু জলবায়ু পৰিৱৰ্তনৰ বিষয়ে সজাগতা বৃদ্ধিৰ ওপৰত কেন্দ্ৰিত এই উৎসৱ।

ইয়াত শাস্ত্ৰীয়, লোক, ৰক, পপ আদি ধৰণৰ সংগীতৰ শিল্পী আৰু সংগীতজ্ঞসকলে অংশগ্ৰহণ কৰে। স্থানীয় ক্ষুদ্ৰ উদ্যোগৰ সামগ্ৰী আৰু সেৱাৰ প্ৰদৰ্শনী, অসম আৰু উত্তৰ-পূৰ্বাঞ্চলৰ পৰ্যটন স্থলী আৰু আকৰ্ষণৰ প্ৰচাৰ, আৰু ষ্টাৰ্টআপ কোম্পানী আৰু তেওঁলোকৰ সামগ্ৰী আৰু সেৱাৰ প্ৰদৰ্শনীও অনুষ্ঠিত হয়। পৰম্পৰাগত অসমীয়া হস্ততাঁত আৰু হস্তশিল্পৰ সামগ্ৰীৰ প্ৰদৰ্শনীৰ লগতে পৰম্পৰাগত অসমীয়া খাদ্য আৰু স্থানীয় সুস্বাদু খাদ্যও উপলব্ধ থাকে।

২০২৪ চনত এই মহোৎসৱত ভাৰতৰ উত্তৰ-পূব ৰাজ্যৰ বিভিন্ন জনজাতিৰ বাবে এক বিনিময় কাৰ্যসূচী আয়োজন কৰা হ’ব , যিয়ে সাংস্কৃতিক বিনিময়, জ্ঞান বিনিময়, আৰু সহযোগিতাৰ বাবে এক মঞ্চ প্ৰদান কৰে। এই কাৰ্যসূচীত পৰম্পৰাগত শিল্পকলা আৰু শিল্পকলাৰ ওপৰত কৰ্মশালা আৰু মাষ্টাৰক্লাছ, সাংস্কৃতিক পৰিবেশন আৰু প্ৰদৰ্শনী, ভাষা-সাহিত্য বিনিময়, জলপথ হিচাপে ব্ৰহ্মপুত্ৰৰ গুৰুত্ব আৰু নদী পৰ্যটন আদি অনুষ্ঠিত হয়।

তথ্যসূত্ৰসমূহ

শ্ৰেণী:অসমৰ উৎসৱসমূহ
শ্ৰেণী:ডিব্ৰুগড় জিলা
খ্যেক ফুৰালুং

ফুৰালুং বা খ্যেক ফুৰালুং বা খ্যেক ফ্ৰালুং (,অৰ্থ:মহান ড্ৰেগনৰ আৰাধনা) হৈছে টাই-আহোম জনগোষ্ঠীৰ পৰম্পৰাগত ফুৰালুং ধৰ্মৰ এক অনুষ্ঠান যত সৃষ্টিকৰ্তা ড্ৰেগন ফুৰালুংৰ আৰাধনা কৰা হয়।সাধাৰণতে মে-দাম-মে-ফিৰ আগদিনা সন্ধ্যা এই অনুষ্ঠান আয়োজন কৰা হয়। এই অনুষ্ঠানত ১০১ গছ চাকি জ্বলাই বন্দনা কৰা হয়। আহোম সৃষ্টিৰ পৌৰাণিক আখ্যান অনুসৰি পৰম ঈশ্বৰ ফা তু চিংৰ নিৰ্দেশত তেওঁৰ পুত্ৰ ড্ৰেগন বা ফুৰালুং বা ঙি ঙাও খামে পৃথিৱীৰ সৃষ্টি কৰিছিল। প্ৰাণী উৎসৰ্গা নকৰা বাবে কিছু লোকে ইয়াক বুদ্ধ অনুষ্ঠানৰ
সৈতে তুলনা কৰে যদিও মূল গ্ৰন্থ পেয় কাকাত বুদ্ধৰ কোনো উল্লেখ নথকাৰ আৰু পৃথক সৃষ্টিৰ আখ্যানৰ বাবে বহু ম'-লুঙে ইয়াক ভুল তুলনা বুলি বিবেচনা কৰে।

নাম

ফুৰালুং শব্দৰ অৰ্থ হৈছে বিশ্বৰ ঐক্যবদ্ধ শক্তিৰ মহান ড্ৰেগন। ফুৰা মানে বিশ্বৰ ঐক্যবদ্ধ শক্তি আৰু লুং মানে ড্ৰেগন।

বিৱৰণ

সৃষ্টিকৰ্তাজনক ব্যক্তিহিন বুলি বিশ্বাস কৰা হয় আৰু তেঁওক সন্তুষ্ট কৰিবলৈ কোনো পাৰ্থিৱ প্ৰসাদৰ ব্যৱহাৰ কৰা নহয়। বৰঞ্চ পোহৰৰ ব্যৱহাৰ কৰা হয়। তেঁওক ঈশ্বৰীয় পোহৰ বুলি বিশ্বাস কৰা হয় সেয়েহে তেঁওক আৰাধনা কৰোতে ১০১ গছ চাকি জ্বলোৱা হয়।

তথ্য সংগ্ৰহ

উৎস প্ৰসংগ

শ্ৰেণী:টাই আহোম
মেহবুবে অব্লেশ

মেহবুবে অব্লেশ (ইংৰাজী: Mehbube Ablesh; জন্ম ১৯৭৯ – অন্তৰ্ধান আগষ্ট ২০০৮) এগৰাকী উইগুৰ সাংবাদিক, যিয়ে ২০০৮ চনত চাকৰিৰ পৰা বৰ্খাস্ত আৰু গ্ৰেপ্তাৰ হোৱালৈকে চীন চৰকাৰৰ দ্বাৰা পৰিচালিত চিনজিয়াং পিপলছ ব্ৰডকাষ্টিং ষ্টেচনত কাম কৰিছিল। তেওঁ চীন চৰকাৰৰ এগৰাকী সৰৱ অনলাইন সমালোচক আছিল, বিশেষকৈ ২০০৮ চনৰ বেইজিং অলিম্পিক আৰু ২০০৮ চনৰ ছিচুয়ান ভূমিকম্পৰ সময়ত কৰ্তৃপক্ষৰ ভূমিকাৰ বিৰুদ্ধে তেওঁ মাত মাতিছিল। ২০১১ চনত তেওঁ কাৰাগাৰৰ পৰা মুক্তি পোৱাৰ কথা আছিল, কিন্তু বৰ্তমান তেওঁৰ কোনো সন্ধান পোৱা হোৱা নাই।

জীৱনী

অব্লেশৰ জন্ম হৈছিল ১৯৭৯ চনত। ২০০৮ চনৰ আগষ্ট মাহত আঞ্চলিক ৰাজধানী উৰুমকিত অৱস্থিত চিনজিয়াং পিপলছ ব্ৰডকাষ্টিং ষ্টেচনৰ বিজ্ঞাপন বিভাগৰ পৰা তেওঁক চাকৰিৰ পৰা আঁতৰাই দিয়া হয়। খবৰ অনুসৰি, ইয়াৰ ভিতৰত ২০০৮ চনৰ বেইজিং অলিম্পিকৰ সময়ত কঠোৰ নিৰাপত্তাৰ সমালোচনা আৰু ছিচুয়ান ভূমিকম্পৰ বলি হোৱা লোকসকলৰ বাবে উইগুৰসকলে আগবঢ়োৱা দান চৰকাৰে কেনেদৰে পৰিচালনা কৰিছিল তাৰ সমালোচনাও অন্তৰ্ভুক্ত আছিল। কাৰাগাৰত বন্দী হোৱাৰ পিছত অব্লেশৰ বিৰুদ্ধে এইবুলিও সমালোচনা কৰা হৈছিল যে তেওঁ এগৰাকী মুছলমান মহিলা হোৱা সত্ত্বেও মূৰত ওৰণি (স্কাৰ্ফ) লোৱা নাছিল। তেওঁক চিনজিয়াং নম্বৰ ২ কাৰাগাৰত আৱদ্ধ কৰি ৰখা হৈছিল।

২০১১ চনত অব্লেশ কাৰাগাৰৰ পৰা মুক্তি পোৱাৰ কথা আছিল,

তথ্যসূত্ৰ

শ্ৰেণী:সাংবাদিক
শ্ৰেণী:চীনৰ ব্যক্তি
লাল মছজিদ, দিল্লী

দিল্লীৰ লাল মছজিদ, যাক ফকৰ-উল মছজিদ (অৰ্থ "মছজিদৰ গৌৰৱ") বা চিকন্দৰ চাহাবৰ মছজিদ বুলিও কোৱা হয়, ভাৰতৰ পুৰণি দিল্লীৰ কাশ্মীৰী গেটৰ ওচৰত বাৰা বজাৰত অৱস্থিত এটা মছজিদ।

ইতিহাস

১৭২৮ চনত মোগল সম্ৰাট ঔৰংজেবৰ দৰবাৰত এজন সম্ভ্ৰান্ত স্বামী চুজাত খানৰ স্মৃতিত কানিজ-ই-ফাতিমাই (উনাম ফকৰ-ই-জাহান) এই ভৱনটো নিৰ্মাণ কৰিছিল। কৰ্ণেল জেমছ স্কিনাৰে মছজিদটো মেৰামতি কৰিছিল আৰু এই কাম কেতিয়াবা তেওঁৰ বাবে ভুল আছিল বুলিও কোৱা হয়।

১৮৪৪ চনত প্ৰকাশিত ছাৰ থমাছ মেটকাফৰ দ্বাৰা ৰচিত ৰিমিনিচেন্স অৱ ইম্পেৰিয়েল দিল্লীত মছজিদৰ চিত্ৰ আৰু বৰ্ণনা অন্তৰ্ভুক্ত কৰা হৈছিল।

১৮৫৭ চনত দিল্লী চৌহদত মছজিদটোৰ ক্ষতিসাধন হয়, আৰু তাৰ পিছৰ পৰা ইয়াৰ মেৰামতি কৰা হয়।

স্থাপত্য

মছজিদটো প্ৰায় ১২.২ বাই ৭.৩ মিটাৰ (৪০ বাই ২৪ ফুট) উচ্চতাত অৱস্থিত আৰু কাষৰ দোকান-পোহাৰেৰে আবৃত ৰাস্তাবোৰৰ পৰা ২.৫ মিটাৰ (৮.২ ফুট) ওপৰত থিয় হৈ আছে। মূল চৌহদটোত তিনিটাকৈ কোঠা আছে আৰু প্ৰতিটো কোঠাৰ নিজাকৈ খোলাযুক্ত প্ৰৱেশদ্বাৰ আছে। কেন্দ্ৰীয় তোৰণৰ দুয়োফালে দুটা ডাঠ টাৱাৰৰ দৰে অট্টালিকাৰ পিছফালৰ চুকত আছে মছজিদৰ দুটা মিনাৰ। মছজিদৰ চাদত থকা এটা সজ্জিত পেৰাপেটৰ আঁৰত তিনিটা বগা আৰু ক'লা মাৰ্বলৰ গম্বুজ আছে।

তথ্যসূত্ৰ

শ্ৰেণী:ঐতিহাসিক কীৰ্তিচিহ্ন
শ্ৰেণী:মছজিদ
সোণৰ চামুচ মুখত লৈ

সোণৰ চামুচ মুখত লৈ হৈছে অসমীয়া ভাষাত ৰচিত প্ৰণৱজ্যোতি ডেকাৰ আত্মজীৱনী।

উদ্ধৃতিসমূহ

মাক-দেউতাকে নিজৰ ল'ৰা-ছোৱালীক কেনেধৰণে মানসিকভাৱে আঘাত কৰে নিজেই বুজি নাপায়। ফল কি হয়? ফল, মনৰ গভীৰতালৈ পোতখোৱা মচিব নোৱৰা মানসিক ক্ষুদ্ধি।
বালিয়ে পানী সোহাৰ দৰে, মানৱ শিশু এটাই জীৱন সম্বন্ধে জ্ঞান সুঁহি লয় পৰিয়ালৰ আন ব্যক্তি, বিশেষকৈ নিজৰ পিতৃ-মাতৃৰপৰা, কি কাৰ্য কৰা উচিত, কি অনুচিত সেই সম্বন্ধে।
আৰ্থিকভাৱে, ব্যক্তি এজন সম্পূৰ্ণ সৎ হোৱা উচিত সকলো ক্ষেত্ৰতে। আৰু, সেই কাৰ্য কেৱল আভ্যন্তৰীণ বিবেকৰ নিৰ্দেশত কৰা প্ৰয়োজন, আনে কি ক'ব বা কাৰ্যৰ ফল কি হ'‍ব সেই চিন্তা কৰি নহয়।
নিজৰ ল'ৰা-ছোৱালীৰ মাজত ধন উপাৰ্জন আৰু ব্যয়ৰ ক্ষমতাৰ ভিত্তিত মাক-বাপেকে সন্তানৰ মাজত ভেদ-ভাৱ আনিলে পৰিয়ালটোৰ পাৰস্পৰিক সম্বন্ধ ভিতৰৰ পৰাই ভাঙি পৰে।
ৰোগ-দুৰ্ঘটনাৰ দোষ, ভাগ্য-ভগৱানৰ ওপৰত জাপিব পাৰি। শত্ৰুৰ ছলা-কলা, নিজৰ ছলা-কলা আৰু বল শক্তিৰে যুঁজিব পাৰি, কিন্তু শত্ৰু যেতিয়া ঘৰৰ নিজৰ, ঘৰেই শত্ৰু হয়, আৰু আৱেগ তথা সামাজিক আইনৰ সমৰ্থনৰ দ্বাৰা সুৰক্ষিত হৈ থাকি, আপোনাৰ ক্ষতিৰ পিছত ক্ষতি কৰি গৈ থাকে, আনহাতে আপোনাৰ হাত-ভৰি বন্ধা(মানুহে কি ক'ব?), তেতিয়া প্ৰকৃতিয়ে অনা দুৰ্যোগতকৈ নিজৰ আত্মীয়-স্বজনে সৃষ্টি কৰা মানসিক বেদনা হাজাৰ গুণ অধিক বেদনাদায়ক হৈ উঠে আৰু তাক হাজাৰবাৰ চেষ্টা কৰিও জীৱনৰ স্মৃতিৰপৰা মচি পেলাব নোৱাৰি।
দেহৰ এটা অঙ্গ দুৰ্বল হ'লে সাধাৰণতে তাৰ পৰিপূৰক অঙ্গ অস্বাভাৱিকভাৱে শক্তিশালী হয়।
দুৰ্বলে আইন ভাঙে, ভীৰু ব্যক্তিয়ে আইন মানি চলে, সবলে কিন্তু দেশৰ আইন নিজৰ সুবিধা হোৱাকৈ পৰিৱৰ্তন কৰি লয়।
ব্যক্তিগতভাৱে মই পৰীক্ষাত অধিক নম্বৰ অথবা শ্ৰেণীত প্ৰথম- দ্বিতীয় হোৱাৰ প্ৰতি কোনো আগ্ৰহ নাছিল সমগ্ৰ জীৱনতে৷
জীৱ-জন্তুৰ প্ৰতি ক্ৰুৰতা মই সৰুৰে পৰাই অসহ্য পাইছিলোঁ৷
সকলো কাম পোনে পোনে বস্তুগত লাভৰ বাবে কৰা নহয় বুজিছ! কিন্তু পৰোক্ষ লাভ, মানসিক আনন্দ থাকি যায়, আৰু বাচি থাকে স্মৃতি৷
কামৰূপৰ গ্ৰাম্য অসমীয়াত এষাৰ ফকৰা আছে, “আই থেক যাম্, বাটি ভৰে খাম৷ বিধাতাই শুনি বুলে ময়ো পিছে পিছে যাম৷”

উত্‍স

শ্ৰেণী:অসমীয়া গ্ৰন্থ
শ্ৰেণী:অসমীয়া আত্মজীৱনীমূলক গ্ৰন্থ
অঞ্জনা ওম্ কাশ্যপ

অঞ্জনা ওম্ কাশ্যপ হিন্দী নিউজ চেনেল আজ তকৰ সৈতে পৰিচালনা-সম্পাদিকা হিচাপে কাম কৰা এগৰাকী ভাৰতীয় নিউজ এংকৰ। জী নিউজত যোগদান কৰাৰ পূৰ্বে কাশ্যপে চৰকাৰী সম্প্ৰচাৰক দূৰদৰ্শনত যোগদান কৰি নিজৰ সাংবাদিকতাৰ জীৱন আৰম্ভ কৰে। তাৰপাছত তেওঁ নিউজ ২৪ত যোগদান কৰে আৰু অৱশেষত আজ তকত থিতাপি লয়।

প্ৰাৰম্ভিক জীৱন আৰু শিক্ষা

কাশ্যপৰ জন্ম হৈছিল তাহানিৰ বিহাৰত অৱস্থিত ৰাঁচীৰ ওম্ প্ৰকাশ তিৱাৰীৰ মধ্যবিত্ত পৰিয়ালত। তেখেতৰ পিতৃ ভাৰতীয় সেনাৰ সৈতে হ্ৰস্ব-সেৱা-আয়োগৰ এগৰাকী চিকিৎসক আছিল আৰু বাংলাদেশৰ মুক্তিযুদ্ধৰ সময়ছোৱাত সেৱা আগবঢ়াইছিল।

তেওঁ স্থানীয় কেথলিক বিদ্যালয় ল’ৰেট’ কন্‌ভেণ্ট আৰু তাৰপাছত ৰাঁচীৰ দিল্লী পাব্লিক স্কুলৰ পৰা প্ৰাৰম্ভিক শিক্ষা লাভ কৰিছিল। তেওঁ দিল্লী বিশ্ববিদ্যালয়ৰ পৰা উদ্ভিদ-বিজ্ঞানত স্নাতক ডিগ্ৰীৰ বাবে আগবাঢ়ে। কাশ্যপ সৰ্বভাৰতীয় প্ৰাক-চিকিৎসা পৰীক্ষাত অৱতীৰ্ণ হৈছিল যদিও উত্তীৰ্ণ হ’ব পৰা নাছিল। তেওঁ এগৰাকী নিপু‌ণ তাৰ্কিক আছিল আৰু শৈশৱৰ পৰাই সবল নেতৃত্বৰ গুণ প্ৰদৰ্শন কৰিছিল কিয়নো তেওঁ তেওঁৰ দুয়োখন বিদ্যালয়ৰে হেড-গাৰ্ল আছিল আৰু তেওঁৰ মহাবিদ্যালয়ৰ ছাত্ৰীবাসৰ সভাপতিও আছিল।

কেইবছৰমানৰ পাছত তেওঁ স্নাতকোত্তৰ ডিগ্ৰীৰ বাবে দিল্লী স্কুল অৱ ছ’চিয়েল ওৱৰ্কত নামভৰ্তি কৰে। কাশ্যপে উল্লেখ কৰে যে তাৰে পাঠ্যক্ৰম আৰু ক্ষেত্ৰভ্ৰমণে তেওঁৰ মনত ৰাজহুৱা সক্ৰিয়তাৰ মনোভাৱ জাগ্ৰত কৰিছিল।

কৰ্মজীৱন

কাশ্যপৰ প্ৰথম চাকৰি ডে’উ মটৰ্ছত উপদেষ্টা হিচাপে আছিল কিন্তু এবছৰৰ পাছতে তেওঁ চাকৰি এৰে। তাৰপাছত তেওঁ আইনী উপদেষ্টা হিচাপে এক বেচৰকাৰী সংগঠনত যোগদান কৰে।

সাংবাদিকতা

2000 চনৰ আৰম্ভণিতে কাশ্যপে জামিয়া মিলিয়া ইছলামিয়াৰ পৰা সাংবাদিকতাত ডিপ্ল’মা কৰাৰ সিদ্ধান্ত লয়। স্নাতক ডিগ্ৰী লাভ কৰাৰ পাছত তেওঁ দূৰদৰ্শনত যোগদান কৰে, য’ত তেওঁক এক অনুসন্ধানমূলক অনুষ্ঠান আঁখোঁ দেখিৰ নিউজ-ডেস্কত নিয়োজিত কৰা হয়, কিন্তু তেওঁক মাজে-সময়ে প্ৰতিবেদন আগবঢ়োৱাৰ দায়িত্বও দিয়া হৈছিল।

এবছৰৰ ভিতৰতে তেওঁ জী নিউজৰ কাষ চাপে। যদিও তেওঁৰ এগৰাকী এংকৰ হোৱাৰ ইচ্ছা আছিল, তেওঁৰ বাকপটুতাৰ অভাৱ অনুভৱ কৰি তেওঁক প্ৰযোজনাৰ ভূমিকাত নিয়োজিত কৰা হয়। জী-ত তেওঁৰ শেষৰ বছৰকেইটাত তেওঁ সফলতাৰে অডিশ্যন পাছ কৰে আৰু তেওঁক মাজে-সময়ে বিশেষ অ‌নুষ্ঠানসমূহত এংকৰ হিচাৰে নিয়োজিত কৰা হয়।

2007 চনত তেওঁ নিউজ ২৪-ত যোগদান কৰে, য’ত তেওঁক প্ৰথমবাৰৰ বাবে সন্ধিয়াৰ যুক্তিতৰ্কৰ অনুষ্ঠানৰ পৰিচালকৰূপে এংকৰৰ বিষেশ ভূমিকা দিয়া হয়। 2012 চনৰ আৰম্ভণিতে তেওঁ তাৰ পৰা পদত্যাগ কৰি ষ্টাৰ নিউজত যোগদান কৰে, কিন্তু কেইমাহমানৰ পাছত সেই চেনেলটো বন্ধ হৈ পৰে।

ব্যক্তিগত জীৱন

কাশ্যপে 1995 চনৰ দিল্লী, আন্দামান আৰু নিকোবৰ দ্বীপপুঞ্জ আৰক্ষী সেৱাৰ কেডাৰৰ বিষয়া মংগেশ কাশ্যপক বিয়া কৰায়। দিল্লী বিশ্ববিদ্যালয়ত পঢ়ি থকাৰ সময়ছোৱাত অঞ্জনাই মংগেশক লগ পাইছিল। মংগেশ দিল্লী আৰক্ষীৰ পূৰ্বৰ অতিৰিক্ত উপায়ুক্ত আছিল আৰু 2016 চনৰ পৰাই দক্ষিণ দিল্লী পৌৰ নিগমৰ মুখ্য তদাৰকী বিষয়া হিচাপে কাৰ্যনিৰ্বাহ কৰি আহিছে। তেওঁলোকৰ এজন পুত্ৰ আৰু এজনী কন্যা সন্তান আছে।

তথ্যসূত্ৰ

বাহ্যিক সংযোগ

শ্ৰেণী:জীৱিত ব্যক্তি
শ্ৰেণী:জামিয়া মিলিয়া ইছলামিয়াৰ প্ৰাক্তন শিক্ষাৰ্থীবৃন্দ
শ্ৰেণী:ভাৰতীয় সাংবাদিক